Κεφάλαιο ΧΙI
Πειρατεία και Διεθνές Δίκαιο
Η πειρατεία είναι το αρχαιότερο διεθνές έγκλημα, στο οποίο παρατηρείται έξαρση τα τελευταία χρόνια με έμφαση στις περιοχές της Άπω Ανατολής και ιδίως της Θάλασσας της Νότιας Κίνας, τα Στενά της Μάλαγγας, της Νότιας Αμερικής και της Καραβαικής, του Ινδικού Ωκεανού και των ακτών της ανατολικής και δυτικής Αφρικής. Μεταξύ των παραγόντων που ευθύνονται για τούτο είναι κατ΄ αρχήν το γεγονός ότι τα πληρώματα σε πλοία υψηλής τεχνολογία είναι ολιγάριθμα, κάτι το οποίο τα καθιστά ευάλωτα. Επιπρόσθετα, η χαμηλού επιπέδου διπλωματική εκπροσώπηση και προστασία πλοίων, τα οποία φέρουν σημαίες ευκαιρίας είναι πολλές φορές ανεπαρκής. Τέλος, οι περιορισμένες οικονομικές δυνατότητες κρατών με ιδιαίτερα μεγάλο εύρος ακτών, δεν επιτρέπει την αναγκαία κάλυψη τους από περιπολίες, τόσο εντός των χωρικών υδάτων, όσο και στην πέριξ ανοιχτή θάλασσα
.
Το έγκλημα της πειρατείας προσδιορίζεται, μεταξύ άλλων, με τον τόπο διάπραξής του. Τούτο είναι ιδιαίτερα σημαντικό δεδομένου ότι ανάλογα με τη θέση του πλοίου στη θάλασσα, διαφοροποιείται τόσο το νομικό καθεστώς που το διέπει σε σχέση με την κρατική δικαιοδοσία που ασκείται σε αυτό ως υλικό αντικείμενο όσο και με το πλήρωμά του αναφορικά με την ποινική ή αστική δικαιοδοσία 
. To ζήτημα της κρατικής δικαιοδοσίας συνδέεται με την κρατική κυριαρχία, στο μέτρο που η άσκηση κρατικής κυριαρχίας αποτελεί την αναγκαία προϋπόθεση για την άσκηση δικαιοδοσίας στον συγκεκριμένο τομέα που το κράτος ακριβώς είναι κυρίαρχο. Είναι προφανές ότι οι εθνικοί νόμοι εκτείνονται μέσα στα όρια της επικράτειας του κράτους το οποίο τους θέτει σε ισχύ
. Τούτο είναι ιδιαίτερο σημαντικό υπό την έννοια ότι ο τόπος διάπραξης της πειρατείας, η οποία αποτελεί το υπό εξέταση αντικείμενο είναι η πρώτη προϋπόθεση για τον χαρακτηρισμό της ως αδικήματος. Και τούτο διότι, εφόσον η πειρατεία διαπραχθεί εντός των χωρικών υδάτων η δικαιοδοσία περιέρχεται στην κρατική έννομη τάξη.   

Η πειρατεία ως έγκλημα οικουμενικής δικαιοδοσίας

Σύμφωνα με τα παραπάνω η πειρατεία νοείται ως διεθνές έγκλημα νοείται μόνο εφόσον λαμβάνει χώρα στην ανοικτή θάλασσα ή στην ΑΟΖ (αρ. 58(2) της Σύμβασης ΔΘ)
. Η ανοιχτή θάλασσα οριζόταν ανέκαθεν αρνητικά. Σύμφωνα με το άρθρο 86 της Σύμβασης ΔΘ ως ανοικτή θάλασσα - που ας σημειωθεί είναι  ελεύθερη για όλα τα κράτη παράκτια και περίκλειστα - ορίζεται εκείνο το τμήμα της θάλασσας το οποίο δεν περιλαμβάνεται στην ΑΟΖ, την αιγιαλίτιδα ζώνη και τα εσωτερικά ύδατα ενός κράτους, ή στα αρχιπελαγικά ύδατα ενός αρχιπελαγικού κράτους. Από την αρνητική εννοιολογική προσέγγιση της ανοικτής θάλασσας απορρέει το γεγονός ότι, η επέκταση της αιγιαλίτιδας ζώνης (έως 12 ναυτικά μίλια) και η καθιέρωση της ΑΟΖ (έως 200 ναυτικά μίλια) στη Σύμβαση ΔΘ επέδρασαν αρνητικά στην έκτασή της
. Μετά τρεις αιώνες πλήρους αποδοχής της η αρχή της ελευθερίας των θαλασσών επανεξετάσθηκε. Είναι πάντως δύσκολο να εντοπισθεί ο νομικός χαρακτήρας της ανοικτής θάλασσας. Δεν είναι res nullius (αδέσποτο πράγμα), ούτε res communis (πράγμα κοινής κτήσης), αφού δεν ανήκει κυριαρχικά στα κράτη. Σύμφωνα με τον Καθηγητή Ρούκουνα, η πλέον δόκιμη αντιμετώπιση της είναι ότι αποτελεί res communis usus (πράγμα κοινής χρήσης), με την έννοια ότι αποτελεί κοινόχρηστο αγαθό. Ενδιαφέρον παρουσιάζει, επίσης, η άποψη του Καθηγητή Σπυρόπουλου κατά την οποία: «χρησιμοποιούμεν τον όρο res communis usus, ίνα προσδιορίσωμεν περίπου το νομικόν καθεστώς της ανοικτής θαλάσσης. Η πραγματική σημασία του καθεστώτος τούτου δεν δύναται να προσδιορισθή, ει μη δια της αναλύσεως των δικαιωμάτων και των υποχρεώσεων εκάστου κράτους σχετικώς προς την χρήσιν της ανοικτής θαλάσσης»
. 
Η Σύμβαση ΔΘ δεν κατάργησε την αρχή αλλά περιόρισε το πεδίο εφαρμογής της στην θάλασσα και τον αέρα, ‘παραχωρώντας’ το βυθό και το υπέδαφος της ανοιχτής θάλασσας στη νέα αρχή «της κοινής κληρονομιάς της ανθρωπότητας». Τα συστατικά στοιχεία όμως της ελευθερίας των θαλασσών αυξήθηκαν. Έτσι, ενώ η Σύμβαση της Γενεύης του 1958 περιλάμβανε, στη βάση της αρχής της ελευθερίας των θαλασσών για όλα τα κράτη, παράκτια και περίκλειστα, inter alia:  την ελευθερία ναυσιπλοΐας,  την ελευθερία αλιείας, την ελευθερία τοποθετήσεως υποβρυχίων καλωδίων και σωληναγωγών και την ελευθερία υπερπτήσεως των ανοιχτών θαλασσών, η Σύμβαση 1982 αναγνώρισε, περαιτέρω, στη βάση της «κοινής κληρονομιάς», την ελευθερία κατασκευής τεχνητών νήσων και άλλων εγκαταστάσεων που επιτρέπονται από το διεθνές δίκαιο και την ελευθερία επιστημονικής έρευνας
. Ωστόσο, το γεγονός ότι η ανοιχτή θάλασσα δεν ανήκει κυριαρχικά σε κανένα κράτος δεν συνεπάγεται ότι μέσα σε αυτή την περιοχή δεν ασκείται καμία εξουσία ή δικαιοδοσία, παρά μόνον την απουσία κάθε δικαιοδοσίας η οποία προέρχεται από μία διεθνή αρχή μέσα στην ανοιχτή θάλασσα. Τούτο επειδή ακριβώς η ανοιχτή θάλασσα είναι ελεύθερη για χρήση από όλα τα κράτη. Από την άλλη όμως πλευρά, λόγω της αναγκαιότητας να υπάρξει δικαιοδοσία στα πλοία που πλέουν στην ανοιχτή θάλασσα, το ζήτημα της δικαιοδοσίας μετατίθεται στα κράτη υπό την εξής έννοια: το κάθε κράτος έχει το δικαίωμα αλλά και την υποχρέωση να ασκεί δικαιοδοσία στα πλοία που φέρουν τη σημαία του ενώ πλέουν στην ανοιχτή θάλασσα. Είναι η λεγομένη αρχή της αποκλειστικής δικαιοδοσίας του κράτους της σημαίας σύμφωνα με την οποία, τα πλοία υπόκεινται κατ΄ αρχήν στην κρατική έννομη τάξη του κράτους της σημαίας όσο πλέουν στην ανοιχτή θάλασσα (αρ. 10 της Σύμβασης της Γενεύης των Ανοιχτών Θαλασσών
 και το αρ. 94 της Σύμβασης ΔΘ). Σύμφωνα με την εν λόγω αρχή, όλα τα πλοία που πλέουν στην ανοιχτή θάλασσα υπόκεινται στο δίκαιο του κράτους της σημαίας το οποίο παρέχει σε αυτά την εθνικότητά του, εγκαθιδρύει το νομικό του καθεστώς και δημιουργεί τη βάση για την άσκηση της νομικής δικαιοδοσίας επί των ανοιχτών θαλασσών. Η δικαιοδοσία του κράτους έχει διττό χαρακτήρα: αφορά τόσο το πλοίο ως αντικείμενο εκμεταλλεύσεως όσο και τους εργαζομένους σε αυτό ως προς τις εργασιακές τους σχέσεις κλπ. Πέραν, όμως, της δικαιοδοσίας του κράτους στο πλοίο, υπάρχουν και δεσμεύσεις που αφορούν στην ασφάλεια της ναυσιπλοΐας, την προστασία της ανθρώπινης ζωής στη θάλασσα, την προστασία του θαλάσσιου περιβάλλοντος, όπως όμως και υποχρεώσεις προς το πλοίο. Έτσι, το κράτος σημαίας υποχρεούται να παρέχει διπλωματική προστασία αντίστοιχη με των πολιτών του όταν εργάζονται σε τρίτη χώρα και τεχνική και ιατρική βοήθεια στο πλήρωμα ανεξάρτητα, μάλιστα, από την εθνικότητα των μελών κ.α
.

H αρχή της αποκλειστικής δικαιοδοσίας του κράτους της σημαίας για μεγάλο διάστημα βασιζόταν σε πλάσμα δικαίου κατά το οποίο το κάθε πλοίο αποτελούσε έδαφος του κράτους που έπλεε στη θάλασσα. Οι υποστηριχτές της θεωρίας – της οιονεί εδαφικότητας του πλοίου (territoriality of vessel) – το χαρακτηρίζουν είτε σαν «πλωτό νησί» ή σαν «αποσπασμένο τμήμα εδάφους» του κράτους, το οποίο φέρει τη σημαία του κράτους στο οποίο το «έδαφος» ανήκει. H βασική επιχειρηματολογία της θεωρίας είναι ότι κανένα κράτος δεν ασκεί κυριαρχική εξουσία στην ανοιχτή θάλασσα και ότι η κρατική εξουσία ασκείται μόνο στο έδαφος του κράτους, τα πράγματα και τα πρόσωπα. Λόγω αυτών το πλοίο θεωρείται μεταφορά ή νομικό πλάσμα (fictio) και με αυτή την έννοια το κράτος της σημαίας ασκεί νομική εξουσία για οποιαδήποτε πράξη συμβαίνει πάνω στο πλοίο σαν να την ασκούσε στο έδαφός του.

Η θεωρία της οιονεί εδαφικότητας του πλοίου, που εγκαταλείφθηκε πλέον από την επιστήμη, έχει δεχθεί αυστηρή κριτική η οποία εστιάζεται στα εξής σημεία: Εφόσον το πλοίο είναι οιονεί έδαφος θα έπρεπε να έχει και αιγιαλίτιδα ζώνη στον αέρα ή υπέδαφος που, όμως, δεν έχει. Ακόμη στο γεγονός ότι, το ζήτημα της δικαιοδοσίας διαφοροποιείται εφόσον το πλοίο ευρίσκεται στα χωρικά ύδατα (βλ. αβλαβή διέλευση) ή στον λιμένα τρίτου κράτους. Προφανώς, εάν το πλοίο αποτελούσε οιονεί έδαφος, το τρίτο κράτος ούτε στην πρώτη αλλά ούτε και στη δεύτερη περίπτωση θα είχε καμία εξουσία επ΄ αυτού. Επειδή, επιπρόσθετα, η θεωρία της οιονεί εδαφικότητας του πλοίου δεν μπορεί να εξηγήσει φαινόμενα όπως αυτό της συνεχούς καταδίωξης ή το δικαίωμα νηοψίας (βλ. παρακάτω) που ασκούν πολεμικά πλοία σε εμπορικά μέσα στην ανοιχτή θάλασσα. Προφανώς, εφόσον το πλοίο ήταν οιονεί έδαφος καμία εξουσία δεν θα μπορούσε να ασκηθεί σε αυτό η οποία δεν θα προερχόταν από τις αρχές του κράτους της σημαίας. Ας σημειωθεί, τέλος, ότι η ίδια θεωρία θα μπορούσε να οδηγήσει στην επικίνδυνη θέση ότι, εφόσον ένα πλοίο βρίσκεται στα χωρικά ύδατα ή τον λιμένα τρίτου κράτους, δεν μπορεί να ασκήσει καμία απολύτως δικαιοδοσία αφού το πλοίο αποτελεί ουσιαστικά έδαφος άλλου κράτους (αρ. 2 παρ. 7 Χάρτης ΗΕ). Κάτι, το οποίο όμως δεν ισχύει. Η κρατούσα θεωρία για το ζήτημα της δικαιοδοσίας του πλοίου στην ανοιχτή θάλασσα βασίζεται εν πολλοίς στη θεωρία της αρμοδιότητας και στη διαιρετή κυριαρχία.
 Έχουμε ήδη αναλύσει το ζήτημα της άσκησης κρατικής δικαιοδοσίας στο έδαφος του κράτους (βλ. καταναγκασμός). Με αυτή την έννοια είναι αυτονόητο ότι η δικαιοδοσία του κράτους Α δεν θα μπορούσε επουδενί να ασκηθεί σε κράτος Β χωρίς τη συγκατάθεση του τελευταίου (βλ. άρθρο 2 παρ. 7 του Χάρτη ΗΕ ). Όμως, στην ανοιχτή θάλασσα το όλο ζήτημα τίθεται διαφορετικά. Τούτο διότι, η ανοιχτή θάλασσα δεν ανήκει κυριαρχικά σε κανένα κράτος. Συνακόλουθα, ενώ για την άσκηση δικαιοδοσίας από ένα κράτος Α στο έδαφος κράτους Β θα ήταν αναγκαία η συναίνεση του κράτους Β, για την ανοιχτή θάλασσα (που δεν ανήκει σε κανένα), δεν απαιτείται η συναίνεση κανενός παρά μόνον –αν δύναται να λεχθεί– του διεθνούς δικαίου και με αυτή την έννοια «η συγκατάθεση όλων των κρατών της γης»
. Επειδή όμως το διεθνές δίκαιο δεν μπορεί να ασκήσει την αναγκαία για το πλοίο δικαιοδοσία, το οποίο αποτελεί ας σημειωθεί μία μικρή αυτάρκη ανθρώπινη κοινωνία και ένα σύνολο αγαθών της οποίας η συντήρηση είναι ευθύνη του δικαίου, οδηγείται στη φυσιολογικότερη
 και θα λέγαμε αναγκαία λύση. Αναθέτει στο κράτος, που από την άποψη του γενικού συμφέροντος ευρίσκεται πλησιέστερα στο ταξιδεύον πλοίο την άσκηση δικαιοδοσίας επ΄ αυτού, δηλαδή στο κράτος της σημαίας του πλοίου. Από αυτήν όμως την προσέγγιση προκύπτει ότι, η δικαιοδοσία του κράτους της σημαίας δεν είναι μόνο δικαίωμα αλλά και υποχρέωση προς την ανθρώπινη κοινωνία που διαβιώνει στο πλοίο και με αυτή την έννοια είναι αδύνατη η παραίτηση του κράτους από αυτή την υποχρέωση. Σε αυτή τη δικαιολογητική βάση η πειρατεία, κατά τη Σύμβαση ΔΘ, θεωρείται «διεθνές έγκλημα» (crime against the law of nations), έγκλημα  jure gentium και οι πειρατές θεωρούνται «εχθροί της ανθρωπότητας» (hostes humani generis). Έτσι, η πειρατεία αποτελεί έγκλημα οικουμενικής δικαιοδοσίας, το οποίο έχει αποκρυσταλλώσει εθιμικό κανόνα δικαίου, απόλυτης μορφής, στο μέτρο που δεν εξετάζεται η σύνδεση των δραστών ή των θυμάτων με κάποιο κράτος
.
H υπόθεση Lotus
Τη δικαιοδοσία του κράτους της σημαίας  επιχείρησε – θα λέγαμε ανεπιτυχώς – να προσδιορίσει το ΔΔΔΔ σε μία απόφασή του η οποία πέραν του ότι εκδόθηκε με οριακή πλειοψηφία (τη διπλή ψήφο του προέδρου), δέχθηκε παράλληλα την αυστηρή κριτική της επιστήμης και για τούτο το λόγο δεν ενσωματώθηκε στο θετικό διεθνές δίκαιο. Η απόφαση του δικαστηρίου για την υπόθεση Lotus
 έχει ως εξής: Στις 2 Αυγούστου 1926 βόρεια της Μυτιλήνης βυθίστηκε το τουρκικό πλοίο Boz – Court μετά από σύγκρουση με το γαλλικό πλοίο Lotus, με αποτέλεσμα να βρουν τον θάνατο οκτώ Τούρκοι που επέβαιναν σε αυτό. Όταν το Lοtus έφθασε με ρήγματα στην Κωνσταντινούπολη οι τουρκικές αρχές άσκησαν ποινική δίωξη βάσει της τουρκικής νομοθεσίας τόσο στον Τούρκο πλοίαρχο του Boz – Court όσο και στον Γάλλο ύπαρχο που κατά τον χρόνο της σύγκρουσης εκτελούσε βάρδια στο Lotus. Η διαφορά οδηγήθηκε στο ΔΔΔΔ μετά τις διαμαρτυρίες της Γαλλίας και την υπογραφή συνυποσχετικού μεταξύ Γαλλίας – Τουρκίας. Σύμφωνα με την άποψη που υποστήριξε η Γαλλία, η άσκηση δικαιοδοσίας θα έπρεπε να βασίζεται σε κανόνα του διεθνούς δικαίου, ενώ σύμφωνα με την τουρκική άποψη, τα κράτη μπορούν να ασκούν δικαιοδοσία – είναι δηλαδή λόγω της κυριαρχίας τους ελευθέρα –, στον βαθμό που αυτή η δικαιοδοσία δεν είναι σαφώς αντίθετη στο διεθνές δίκαιο. Με αυτή την έννοια, η διεθνής δικαιοδοσία του κάθε κράτους ασκείται δυνάμει της εσωτερικής νομοθεσίας του κράτους, παρόλο που το διεθνές δίκαιο μπορεί να την περιορίσει. Σε κάθε, όμως, περίπτωση, εφόσον ο κανόνας του διεθνούς δικαίου δεν υφίσταται τα κράτη ασκούν ελεύθερα τη σχετική δικαιοδοσία. 

Στην απόφασή του το δικαστήριο υιοθέτησε σε ένα βαθμό την τουρκική θέση επισημαίνοντας ότι το διεθνές δίκαιο «δεν περιέχει γενική απαγόρευση ότι τα κράτη δεν μπορούν να εκτείνουν την εφαρμογή των νόμων τους και τη δικαιοδοσία των δικαστηρίων τους σε πρόσωπα, πράγματα και πράξεις εκτός των εδαφών τους. Το διεθνές δίκαιο καταλείπει στα κράτη ένα ευρύ πεδίο διάκρισης στο ζήτημα αυτό, το οποίο περιορίζεται, σε ορισμένες περιπτώσεις, με απαγορευτικούς κανόνες. Ως προς τις λοιπές περιπτώσεις, κάθε κράτος παραμένει ελεύθερο να υιοθετήσει τις αρχές που το ίδιο θεωρεί ως καλύτερες και πιο κατάλληλες ... Αυτό το οποίο απαιτείται από ένα κράτος είναι να μην υπερβεί τα όρια που το διεθνές δίκιο θέτει στη δικαιοδοσία του. Μέσα στα όρια αυτά η άσκηση της δικαιοδοσίας θεμελιώνεται στην κυριαρχία του ... [πάντως] η δικαιοδοσία του κράτους δεν μπορεί να ασκηθεί έξω από το έδαφός του, παρά μόνον δυνάμει ενός επιτρεπτικού κανόνα του διεθνούς δικαίου»
. Ας σημειωθεί ότι η αντίφαση που προκύπτει στην παραπάνω απόφαση οφείλεται στο γεγονός ότι το ΔΔΔΔ αντιμετώπισε το τουρκικό πλοίο ως κατά πλάσμα δικαίου τουρκικό έδαφος
.

Στην υπόθεση Lotus το ΔΔΔΔ κατέληξε στην «επικίνδυνη θεωρία» ότι, το κράτος  της σημαίας του οποίου οι πολίτες έχουν θιγεί μπορεί να τιμωρεί τα αδικήματα που διαπράχθηκαν στην ανοιχτή θάλασσα με βάση την εσωτερική του νομοθεσία. Η Σύμβαση των Βρυξελλών του 1952 ανέτρεψε τη θεωρία που επιχείρησε να αναπτύξει το ΔΔΔΔ στον βαθμό που το κράτος του οποίου οι πολίτες έχουν θιγεί μπορεί να ασκήσει σε βάρος τους ποινική δίωξη, όχι όμως να τους συλλάβει και να τους προσάγει ενώπιον των δικών του δικαστηρίων όπως έπραξε η Τουρκία στην περίπτωση του πλοίου Lotus. Σχετική είναι η ρύθμιση του άρθρου 97 της Σύμβασης ΔΘ η οποία υιοθετώντας τη διάταξη της Σύμβασης των Βρυξελλών του 1952, επιβεβαίωσε την αποκλειστική αρμοδιότητα του κράτους της σημαίας για σύγκρουση στην ανοιχτή θάλασσα και τη συντρέχουσα αρμοδιότητα του κράτους του οποίου ο πολίτης προέβη στο αδίκημα. Σύμφωνα με το άρθρο 97 της Σύμβασης ΔΘ με τίτλο «[π]οινική δικαιοδοσία σε περιπτώσεις σύγκρουσης ή άλλου θαλάσσιου επεισοδίου»,

1. Σε περίπτωση σύγκρουσης ή άλλου θαλάσσιου επεισοδίου αναφορικά με πλοίο στα διεθνή ύδατα που επισείει την ποινική ή πειθαρχική ευθύνη του πλοιάρχου ή τυχόν άλλου μέλους του πληρώματος, καμία πειθαρχική ή  ποινική δίωξη δεν μπορεί να ασκηθεί εναντίον αυτού παρά μόνον ενώπιον των δικαστικών ή διοικητικών αρχών είτε του Κράτους της σημαίας, είτε του Κράτους του οποίου το άτομο αυτό έχει την υπηκοότητα.

2. Σε θέματα πειθαρχίας, το Κράτος το οποίο χορήγησε το δίπλωμα πλοιάρχου ή το πιστοποιητικό ναυτικής ικανότητας ή την άδεια ασκήσεως είναι το μόνο αρμόδιο, τηρώντας την πρέπουσα νομική διαδικασία, για την αφαίρεση των πιστοποιητικών αυτών, ακόμη και αν ο κάτοχος δεν είναι υπήκοος του κράτους που τα χορήγησε.

3. Σύλληψη ή κράτηση πλοίου, ακόμη και εις εκτέλεση ανακριτικού έργου, δεν μπορεί να διαταχθεί από αρχή άλλη, εκτός από εκείνη του Κράτους τα σημαίας του πλοίου.

Εξαιρέσεις από την αποκλειστική δικαιοδοσία του κράτους της σημαίας στην ανοιχτή θάλασσα

Όπως ήδη αναφέρθηκε κανένα κράτος δεν μπορεί να ασκήσει κυριαρχική εξουσία στην ανοιχτή θάλασσα. Συνακόλουθα, άσκηση εξουσίας σε ένα εμπορικό πλοίο θα μπορούσε να ασκήσει μόνον πλοίο του κράτους της σημαίας και τούτο με συγκεκριμένους όρους. Για συγκεκριμένα, ωστόσο, αδικήματα, η Σύμβαση ΔΘ δίνει τη δυνατότητα σε πολεμικά πλοία ή σε πλοία που ασκούν δημόσια εξουσία να ασκούν δικαιοδοσία. Αυτές οι περιπτώσεις λειτουργούν ως εξαιρέσεις από την αρχή της δικαιοδοσίας του κράτους σημαίας καθιερώνοντας κατ’ αυτόν τον τρόπο «οικουμενική αρμοδιότητα, δηλαδή αρμοδιότητα όλων των κρατών. Στις περιπτώσεις αυτές δεν εξετάζεται κατά πόσο ή όχι υπάρχει σύνδεσμος αρμοδιότητας προς ορισμένο κράτος. Αρκεί ότι συντρέχουν ορισμένες περιστάσεις που καθορίζονται στους σχετικούς διεθνούς κανόνες. Οι περιστάσεις αυτές αφορούν κυρίως την άσκηση ποινικής δικαιοδοσίας και αναφέρονται στη διάπραξη ορισμένων εγκλημάτων τα οποία αποκαλούνται «διεθνή», όπως η πειρατεία, η γενοκτονία, το δουλεμπόριο, καθώς και ορισμένα εγκλήματα πολέμου. Η αναγνώριση της οικουμενικής δικαιοδοσίας των κρατών οφείλεται στο γεγονός ότι η διεθνής έννομη τάξη δεν διαθέτει αυτοτελείς μηχανισμούς καταστολής και τιμωρίας ορισμένων πράξεων, που θεωρούνται ότι στρέφονται κατά της διεθνούς κοινωνίας ως συνόλου. Τα κράτη έτσι αναλαμβάνουν εκείνα να καταστείλουν τα εγκλήματα αυτά, ανεξάρτητα αν υπάρχει ή όχι συγκεκριμένος σύνδεσμος με την εθνική έννομη τάξη. Πάντως η οικουμενική δικαιοδοσία επειδή είναι συντρέχουσα (για μια δηλαδή ενέργεια ή κατάσταση έχουν δικαιοδοσία όλα τα κράτη) είναι ενδεχόμενο να δημιουργήσει προβλήματα σύγκρουσης»
. 

Σε τρεις τέτοιες περιπτώσεις η Σύμβαση ΔΘ δίνει τη δυνατότητα σε πολεμικά πλοία ή σε πλοία που ασκούν δημόσια εξουσία να ασκούν δικαιοδοσία ως εξαιρέσεις από την αρχή της δικαιοδοσίας του κράτους σημαίας. Αυτές είναι οι ακόλουθες: η νηοψία, η συνεχής καταδίωξη και η πειρατεία. Η πειρατεία, ειδικότερα, είναι το πρώτο έγκλημα που έδωσε τη δυνατότητα ποινικής καταστολής του σε οιοδήποτε κράτος στη ανοικτή θάλασσα, σύμφωνα κατ’ αρχήν με το εθιμικό διεθνές δίκαιο. Αφορά την περίπτωση οικουμενικής δικαιοδοσίας στην ακραία έκφανσή της, στο μέτρο που στις περιπτώσεις πειρατείας δεν αναζητείται τόσο των δραστών, όσο και των θυμάτων με συγκεκριμένο κράτος. Διαφορετικά τίθεται το ζήτημα στην περίπτωση της λεγομένης «περιορισμένης οικουμενικής δικαιοδοσίας», κατά την οποία θεωρείται ως ελάχιστος σύνδεσμος η διαμονή του κατηγορουμένου στο κράτος που κινεί την ποινική δίωξη
.   

(1). Η νηοψία

Σε ορισμένες περιπτώσεις που συνδέονται με ύποπτες κινήσεις συγκεκριμένου ιδιωτικού πλοίου, ακόμη και αυτό έχει διαφορετική σημαία, πολεμικά πλοία έχουν τη δυνατότητα να σταματήσουν ιδιωτικά πλοία στην ανοιχτή θάλασσα - με εξαίρεση όσα χαίρουν ετεροδικίας (κατά βάση τα δημόσιας εξουσίας πλοία). Ειδικότερα, εφόσον υπάρχει σοβαρή υποψία ότι το πλοίο επιδίδεται σε πειρατεία, σε δουλεμπόριο ή σε παράνομες εκπομπές (βλ. το άρθρο 109), δεν έχει εθνικότητα ή αρνείται να υψώσει τη σημαία του, το πολεμικό πλοίο έχει δικαιοδοσία να προβεί σε έλεγχο. Η διενέργεια, ωστόσο, του ελέγχου θα πρέπει να είναι διακριτική ενώ για την περίπτωση που η έρευνα αποδειχθεί άκαρπη το κράτος της σημαίας υπέχει ευθύνη στο «ύποπτο» πλοίο για την αποζημίωση που τυχόν υπέστη. Λόγω αυτού του γεγονότος θα πρέπει να διαχωριστεί το δικαίωμα νηοψίας από το δικαίωμα «δικαίωμα ελέγχου της σημαίας» (right of approach ή droit d’ enquête ή verification du pavillon) ή αλλιώς το «δικαίωμα επίσκεψης» (right of visit), όπως είναι ο πιο σύγχρονος και προτιμώμενος όρος. Στην περίπτωση αυτή, παρέχεται το το δικαίωμα σε πολεμικό πλοίο/αεροσκάφος ή κατάλληλα εξουσιοδοτημένο πλοίο/αεροσκάφος να ασκήσει έλεγχο είτε αρχικά με εξακρίβωση στοιχείων από απόσταση (π.χ. κλήση με κατάλληλη συσκευή συννενόησης (Ρ/Τ) ή με οπτικά σήματα (προβολέα ή χρήση του διεθνή κώδικα σημάτων κλπ) ή δια ζώσης) ή εν συνεχεία  με λεπτομερή επιθεώρηση των ναυτιλιακών εγγράφων του  πλοίου αλλά και του ίδιου του πλοίου ή/και του φορτίου του. 
Στο άρθρο 110 που έχει τίτλο «Δικαίωμα νηοψίας», αναφέρεται σχετικά:

1. Εκτός από περιπτώσεις επέμβασης δυνάμει εξουσιών που προβλέπονται από συνθήκη, πολεμικό πλοίο που συναντά στην ανοικτή θάλασσα ξένο πλοίο, εκτός από τα πλοία που απολαύουν πλήρους ετεροδικίας σύμφωνα με άρθρα 95 και 96, δεν δικαιούται να σταματήσει για έλεγχο εκτός αν υπάρχει βάσιμος λόγος υποψίας ότι:

(α) το πλοίο επιδίδεται σε πειρατεία

(β) το πλοίο επιδίδεται σε δουλεμπόριο

(γ) το πλοίο επιδίδεται σε παράνομες εκπομπές και το Κράτος της σημαίας του πολεμικού πλοίου έχει δικαιοδοσία σύμφωνα με το άρθρο 109

(δ) το πλοίο δεν έχει εθνικότητα ή

(ε) αν και φέρει ξένη σημαία ή αρνείται να υψώσει τη σημαία του, αυτό έχει στην πραγματικότητα την ίδια εθνικότητα με το πολεμικό.

2. Στις περιπτώσεις της πιο πάνω παραγράφου 1, το πολεμικό πλοίο μπορεί να προβεί σε εξακρίβωση του δικαιώματος του πλοίου να φέρει τη σημαία του. Για το σκοπό αυτό, μπορεί να στείλει λέμβο υπό τη διοίκηση αξιωματικού στο ύποπτο πλοίο. Αν μετά τον έλεγχο των εγγράφων η υπόνοια εξακολουθεί να υπάρχει, μπορεί να προβεί σε περαιτέρω έρευνα πάνω στο πλοίο, η οποία θα πρέπει να γίνει με κάθε δυνατή διάκριση. 

3. Αν οι υπόνοιες αποδειχθούν αβάσιμες και με την προϋπόθεση ότι το πλοίο στο οποίο έχει γίνει η έρευνα δεν έχει διαπράξει οτιδήποτε που να δικαιολογεί τις υπόνοιες αυτές, θα αποζημιωθεί για κάθε απώλεια ή ζημιά που μπορεί να υπέστη.

4. Οι διατάξεις αυτές εφαρμόζονται mutatis muntandis σε στρατιωτικά αεροσκάφη.

5. Οι διατάξεις αυτές εφαρμόζονται επίσης σε οποιαδήποτε άλλα δεόντως εξουσιοδοτημένα πλοία ή αεροσκάφη που έχουν εμφανή διακριτικά στοιχεία ότι ανήκουν σε κρατική υπηρεσία.

(2). Η συνεχής καταδίωξη.

      Συνεχής καταδίωξη ονομάζεται το δικαίωμα κάθε πολεμικού ή κρατικού πλοίου ή αεροσκάφους να καταδιώξει ξένο πλοίο για παραβίαση των νόμων και κανονισμών του παρακτίου κράτους μέσα στα εσωτερικά ύδατα, την αιγιαλίτιδα ζώνη, τη συνορεύουσα ζώνη, την αποκλειστική οικονομική ζώνη ή την υφαλοκρηπίδα. Σύμφωνα με το άρθρο 111 της Σύμβασης ΔΘ που φέρει τίτλο «Δικαίωμα συνεχούς καταδίωξης», «[η] συνεχής καταδίωξη ξένου πλοίου μπορεί να γίνεται όταν οι αρμόδιες αρχές του παράκτιου Κράτους έχουν σοβαρούς λόγους να πιστεύουν ότι το πλοίο παραβίασε τους νόμους και τους κανονισμούς του κράτους αυτού. Η συνεχής καταδίωξη μπορεί να αρχίσει όταν το ξένο πλοίο ή μία από τις λέμβους του βρίσκεται στα εσωτερικά ύδατα, αρχιπελαγικά ύδατα, στη χωρική θάλασσα ή στη συνορεύουσα ζώνη του καταδιώκοντος Κράτους, και μπορεί να συνεχισθεί και έξω από τη χωρική θάλασσα ή τη συνορεύουσα ζώνη μόνο αν η καταδίωξη αυτή δεν έχει διακοπεί. Δεν είναι απαραίτητο, κατά τη διάρκεια που το ξένο πλοίο βρίσκεται μέσα στη χωρική θάλασσα ή στη συνορεύουσα ζώνη και διατάσσεται να σταματήσει, το πλοίο που δίνει τη διαταγή να βρίσκεται επίσης μέσα στη χωρική θάλασσα ή στη συνορεύουσα ζώνη. Αν το ξένο πλοίο βρίσκεται μέσα σε συνορεύουσα ζώνη, όπως αυτή καθορίζεται στο άρθρο 33, η δίωξη μπορεί να επιχειρηθεί μόνο για παραβιάσεις των δικαιωμάτων για προστασία των οποίων καθιερώθηκε η ζώνη αυτή … ». Το δικαίωμα της συνεχούς καταδίωξης διατυπώθηκε πρώτη φορά σε διμερή συμβατικά κείμενα ΗΠΑ και Μ. Βρετανίας τη δεκαετία του 1930 τα οποία είχαν αντικείμενο την πάταξη της ποτοαπαγόρευσης έξω από τα χωρικά ύδατα των ΗΠΑ που εκείνη την εποχή έφθαναν τα 3 ναυτικά μίλια. Η βύθιση ύποπτου πλοίου από πολεμικά πλοία των ΗΠΑ οδήγησε το ζήτημα της συνεχούς καταδίωξης σε αμερικανο -βρετανική επιτροπή διαιτησίας, η οποία επέκρινε την έκταση του δικαιώματος συνεχούς καταδίωξης - καθόσον οδήγησε στη βύθιση του ύποπτου πλοίου-, χωρίς, ωστόσο, να αμφισβητήσει αυτό καθαυτό το δικαίωμα των ΗΠΑ στη συνεχή καταδίωξη πλοίου έξω από την αιγιαλίτιδα ζώνη
. 

(3). Η πειρατεία.

Στον ορισμό της πειρατείας αναφέρεται το άρθρο 101 με τίτλο «Ορισμός της πειρατείας» με τον ακόλουθο τρόπο: 

Πειρατεία συνιστούν οι ακόλουθες πράξεις:

(α) κάθε παράνομη πράξη βίας ή κράτησης ή κάθε πράξη διαρπαγής που διαπράττεται για ιδιωτικούς σκοπούς από το πλήρωμα ή τους επιβάτες ιδιωτικού πλοίου ή αεροσκάφους και που κατευθύνεται:

(i) στην ανοικτή θάλασσα, εναντίον άλλου πλοίου ή αεροσκάφους ή εναντίον προσώπου ή περιουσιακών στοιχείων πάνω στο πλοίο ή το αεροσκάφος αυτό.

(ii) εναντίον πλοίου ή αεροσκάφους, προσώπων ή περιουσιακών στοιχείων, σε τόπο εκτός της δικαιοδοσίας οποιουδήποτε κράτους.

(β) κάθε πράξη εκούσιας συμμετοχής στη λειτουργία ενός πλοίου ή αεροσκάφους εν γνώσει των γεγονότων που καθιστούν το πλοίο ή το αεροσκάφος αυτό πειρατικό.

(γ) κάθε πράξη υποκίνησης ή σκόπιμης διευκόλυνσης πράξης που αναφέρεται στην παράγραφο (α) ή (β) αυτού του άρθρου.

Το άρθρο 103 αναφέρεται στον «ορισμό του πειρατικού πλοίου ή αεροσκάφους». Σύμφωνα με το άρθρο αυτό,

πλοίο ή αεροσκάφος θεωρείται ως πειρατικό αν τα πρόσωπα, που ασκούν τον πραγματικό έλεγχο σ’ αυτό, το προορίζουν για να διαπράξουν μία από τις πράξεις που αναφέρονται στο άρθρο 101. Το ίδιο ισχύει και αν το πλοίο ή το αεροσκάφος έχει χρησιμοποιηθεί για να διαπραχθεί οποιαδήποτε τέτοια πράξη, για όσο χρονικό διάστημα αυτό παραμένει κάτω από την έλεγχο των προσώπων που είναι υπεύθυνα.

Δικαιολογητική βάση για την εξαίρεση από την αποκλειστική αρμοδιότητα του κράτους της σημαίας στην ανοιχτή θάλασσα αποτελεί το γεγονός ότι, ένα πειρατικό πλοίο είτε δεν έχει σημαία είτε έχει αλλά ουσιαστικά λόγω των πράξεών του ενεργεί αντίθετα προς τη νόμιμη συμπεριφορά που επιβάλλει η κατοχή της σημαίας. Με αυτή την έννοια το διεθνές δίκαιο αναγνωρίζει σε πολεμικά πλοία ή πλοία που ασκούν δημόσια εξουσία την επέμβαση στα πειρατικά πλοία για την καταστολή της πειρατείας.
 Τούτο προβλέπει το άρθρο 107 της Σύμβασης ΔΘ, με τίτλο «[π]λοία και αεροσκάφη δικαιούμενα να προβούν σε κατάσχεση για λόγους πειρατείας», κατά το οποίο η κατάσχεση,

μπορεί να γίνει μόνο από πολεμικά πλοία ή στρατιωτικά αεροσκάφη, ή από άλλα πλοία ή αεροσκάφη με εμφανή διακριτικά στοιχεία ότι ανήκουν σε κρατική υπηρεσία και είναι εξουσιοδοτημένα για το σκοπό αυτό.

Είναι, μάλιστα, ενδιαφέρον ότι σύμφωνα με το άρθρο 105 της Σύμβασης ΔΘ με τίτλο «Κατάσχεση πειρατικού πλοίου ή αεροσκάφους»,
Κάθε Κράτος μπορεί να κατάσχει ένα πειρατικό πλοίο ή αεροσκάφος στην ανοικτή θάλασσα ή σε άλλο μέρος έξω από την δικαιοδοσία οποιουδήποτε άλλου Κράτους, ως και ένα πλοίο ή αεροσκάφος που έχει κυριευθεί και ελέγχεται από πειρατές, και να συλλάβει τα πρόσωπα και να κατάσχει τα περιουσιακά στοιχεία τους πάνω στο πλοίο. Τα δικαστήρια του Κράτους που ενήργησε την κατάσχεση μπορούν να αποφασίσουν αφ’ ενός μεν για τις ποινές που θα επιβληθούν, αφ’ ετέρου δε για τα μέτρα που θα ληφθούν σχετικά με τα πλοία, τα αεροσκάφη ή τα περιουσιακά στοιχεία, επιφυλασσομένων των δικαιωμάτων τρίτων μερών που ενεργούν με καλή πίστη.

Εφόσον, πάντως, η έρευνα για την καταστολή της πειρατείας αποβεί άκαρπη, σύμφωνα με το άρθρο 106 που φέρει τίτλο «Ευθύνη για κατάσχεση χωρίς επαρκή στοιχεία», το κράτος του οποίου το πλοίο πραγματοποίησε την έρευνα υπέχει ευθύνη. Αναφέρεται ακριβώς ότι,

Σε περίπτωση που η κατάσχεση πλοίου ή αεροσκάφους υπόπτου για πειρατεία έχει γίνει χωρίς να υπάρχουν επαρκή στοιχεία που να τη δικαιολογούν, το Κράτος το οποίο προέβη στην κατάσχεση ευθύνεται απέναντι του Κράτους του οποίου την εθνικότητα φέρει το πλοίο ή το αεροσκάφος, για κάθε απώλεια ή ζημιά που προκλήθηκε από την κατάσχεσή του.


Σύμφωνα κατ’ αρχάς με τον ορισμό για την πειρατεία, προκύπτουν τρεις προϋποθέσεις για τη στοιχειοθέτησή της ως διεθνούς εγκλήματος jure gentium: 

· Να υφίσταται πράξη παράνομης βίας ή κράτησης ή διαρπαγής (λεηλασίας). Ορθά επισημαίνεται ότι η διατύπωση «παράνομη βία» αποτελεί ταυτολογία, στο μέτρο που κάθε πράξη βίας είναι παράνομη στο διεθνές δίκαιο, εφόσον δεν αποτελεί νόμιμη άμυνα
.

· Αυτή η παράνομη πράξη να διενεργείται από το πλήρωμα ή τους επιβάτες ιδιωτικού πλοίου. Πρόδηλα, δε νοείται ως πειρατεία η βία προέρχεται από πολεμικό ή δημόσιο πλοίο σε βάρος άλλου πλοίου. Θα μπορούσε, ωστόσο, να θεωρηθεί πειρατεία παράνομη πράξη στην οποία προέβη είτε πολεμικό πλοίο το οποίο έχουν καταλάβει στασιαστές (αρ. 102 της Σύμβασης ΔΘ), είτε δημόσιο πλοίο το οποίο φέρει τη σημαία μη διεθνούς αναγνωρισμένης οντότητας. Τούτο συνέβη τον Μάιο του 1975, όταν το εμπορικό πλοίο Mayarez με σημαία των ΗΠΑ συνελήφθη από περιπολικό της Καμπότζης στον Κόλπο του Σιάμ στην ανοικτή θάλασσα 60 ναυτικά μίλια από τις ακτές της Καμπότζης, κατά την περίοδο των Ερυθρών Χμέρ. Καθώς το καθεστώς του Πολ Ποτ δεν είχε κερδίσει τη διεθνή αναγνώριση από υψηλό αριθμό κρατών, οι ΗΠΑ θεώρησαν τη σύλληψη ως πειρατεία jure gentium
.  

· Nα λαμβάνει χώρα «στην ανοικτή θάλασσα» ή σε «τόπο εκτός της δικαιοδοσίας οποιουδήποτε κράτους». Εννοείται ότι πειρατεία jure gentium έχουμε και στην ΑΟΖ ή στη συνορεύουσα ζώνη, εφόσον ή δίωξή της δεν συγκρούεται με τα κυριαρχικά δικαιώματα του παρακτίου κράτους στην ΑΟΖ ή στις συγκεκριμένες αρμοδιότητες του στη συνορεύουσα ζώνη που έχει υιοθετήσει
.
· Η διάπραξη των παρανόμων πράξεων να λαμβάνει χώρα από πλοίο σε πλοίο, αποκλείοντας, έτσι, παράνομες πράξεις που εκδηλώνονται εξαρχής στο πλοίο – στόχος. Έτσι, η στάση μελών του πληρώματος ή πράξεις βίας από τους επιβάτες δεν εντάσσονται στο εννοιολογικό πεδίο της πειρατείας του άρθρου 103. Έχει ενδιαφέρον η περίπτωση του Santa Maria, κρουαζιερόπλοιου με σημαία Πορτογαλίας. Στις 22 Ιανουαρίου 1961 κατελήφθη από ενόπλους οι οποίοι επιβιβάσθηκαν αρχικά ως επιβάτες. Αφού σκότωσαν μέλη του πληρώματος δήλωσαν ότι διεξάγουν επαναστατικό αγώνα απέναντι στο δικτατορικό καθεστώς του Salazar της Πορτογαλίας. Μετά από διαπραγματεύσεις με αμερικανικά πλοία που προσέγγισαν το Santa Maria οι ένοπλοι αποβιβάσθηκαν στη Βραζιλία, όπου και τους χορηγήθηκε πολιτικό άσυλο. Η πράξη τους δε δεν θεωρήθηκε ως πειρατεία jure gentium γιατί ακριβώς έλαβε χώρα στο ίδιο πλοίο και όχι έναντι πλοίου
. Κατ’ αυτό τον τρόπο, όμως, αποκλείεται μεγάλος αριθμός τρομοκρατικών πράξεων επειδή ακριβώς λαμβάνουν χώρα εξαρχής στο ίδιο πλοίο και όχι έναντι άλλου πλοίου. Πολύ περισσότερο που οι δράστες αυτών των πράξεων δεν εμφανίζουν ιδιοτελή κίνητρα αλλά πολιτικά. Είναι χαρακτηριστική η περίπτωση του ιταλικού πλοίου Achille Lauro (1985), το οποίο κατελήφθη από μέλη του Μετώπου για την Απελευθέρωση της Παλαιστίνης (σχ.1). Ένοπλα μέλη της οργάνωσης επιβιβάστηκαν αρχικά ως επιβάτες και σε κάποιο σημείο του πλου, ανέλαβαν τον έλεγχο του πλοίου κάνοντας χρήση των όπλων και των εκρηκτικών που είχαν κρύψει στις αποσκευές τους. Κρατώντας ως ομήρους τους επιβάτες, εκτόξευσαν απειλές ότι θα ανατίναζαν το πλοίο εφόσον το Ισραήλ δεν απελευθέρωνε 50 Παλαιστινίους κρατούμενους. Η ενέργεια αποτελούσε απάντηση στην επίθεση της ισραηλινής αεροπορίας στην Τύνιδα κατά του αρχηγείου της οργάνωσης για την Απελευθέρωση της Παλαιστίνης (Palestine Liberation Organization-PLO). Ενδεικτικό του αιφνιδιασμού και της σφοδρότητας του βομβαρδισμού ήταν ότι κατά τη διάρκειά του έχασαν τη ζωή τους 70 άτομα, ενώ και ο επικεφαλής της οργάνωσης Αραφάτ (Arafat) απέφυγε τον θάνατο από μεγάλη εύνοια της τύχης. Αρχικά οι Παλεστίνιοι οδήγησαν το πλοίο προς το λιμάνι Τάρτους (Tartus) της Συρίας, αλλά τελικά η εξέλιξη των γεγονότων δεν συμβαδίζει με το αρχικό σχέδιο τους. Την όλη κατάσταση για αυτούς δυσχαιρένει το γεγονός ότι οι τρομοκράτες είναι άπειροι και το πλοίο έχει αρκετά μεγάλο μέγεθος. Όταν δεν καταφέρνουν να εξασφαλίσουν άδεια για πρόσδεση του πλοίου στο Τάρτους, η εξέλιξη της κατάστασης είναι μάλλον δραματική
. Όταν το αίτημά τους απορρίφθηκε, σκότωσαν έναν Αμερικανοεβραίο επιβάτη που επέβαινε σε αναπηρικό καροτσάκι, τον οποίο στη συνέχεια πέταξαν στη θάλασσα (σχ. 2). Αν και οι ΗΠΑ χαρακτήρισαν την πράξη ως πειρατεία, οι δράστες καταδικάσθηκαν από ιταλικά δικαστήρια για πράξεις τρομοκρατίας. Σημειώνεται, ωστόσο, ότι σε εκείνη τη χρονική συγκυρία τρομοκρατικές πράξεις σε πλοίο δεν σε συνιστούσαν διεθνές έγκλημα. Και είναι ακριβώς ο λόγος που η ιταλική κυβέρνηση ανέλαβε πρωτοβουλία η οποία οδήγησε στη Σύμβαση της Ρώμης με αντικείμενο την καταστολή παρανόμων πράξεων κατά της ασφάλειας και της θαλάσσιας ναυσιπλοΐας, καλύπτοντας, έτσι, το νομικό κενό που δημιουργούσε η Σύμβαση ΔΘ. Ωστόσο, αν και περιγράφει στις παράνομες πράξεις τρομοκρατικές ενέργειες που εκδηλώνονται σε πλοίο, δεν καθιερώνει οικουμενική δικαιοδοσία στην καταστολή τους, ενώ δεν έχει τύχει μεγάλης αποδοχής από τη διεθνή κοινότητα
.
Σημειώνεται, ακόμα, ότι το φαινόμενο της τρομοκρατίας δεν έχει ένα διεθνώς συμφωνηθέντα (νομικό) επίσημο ορισμό, παρά τις προσπάθειες που είχε καταβάλει η διεθνής κοινότητα προς αυτή την κατεύθυνση
. Αν και η νομική διάκριση πειρατών – τρομοκρατών καθίσταται ενίοτε δυσχερής, αριθμός χωρών θεωρεί ότι υπάρχει σύνδεση η οποία κάποιες φορές επιβάλλει την κοινή αντιμετώπισή τους. Δεν μπορεί να αποκλεισθεί η προσέγγιση πειρατών από τρομοκρατικό δίκτυο, για την πραγματοποίηση κάπιου περιστατικού θαλάσσιας τρομοκρατίας
. Ιδίως στη Σομαλία τα δίκτυα των πειρατών έχουν συμφέροντα που διαπλέκονται με τους τοπικούς πολέμαρχους, οι οποίοι συνδέονται άμεσα ή έμμεσα με τρομοκρατικές οργανώσεις με πλέον γνωστή την Al-Shabab. Εξάλλου, η κατάληψη πλοίων με φορτία υψηλής αξίας οδηγεί στο συμπέρασμα ότι υφίσταται εγκατεστημένο ευρύ δίκτυο πληροφοριοδοτών στην Ευρώπη και τη Μέση Ανατολή, το οποίο παρέχει τις αναγκαίες πληροφορίες διευκολύνοντας παράλληλα τις διαπραγματεύσεις με τους πλοιοκτήτες για την καταβολή των λύτρων. Όσον αφορά στην ΕΕ και την καταπολέμηση της τρομοκρατίας, είναι ενδεικτικά τα γραφόμενα στην Κοινή Θέση του Συμβουλίου της Ευρωπαϊκής Ένωσης, της 27ης Δεκεμβρίου 2001
. Παράλληλα, είναι εξαιρετικά χρήσιμος για την ευρύτερη θεματική της διεθνούς ασφάλειας, ο αναλυτικός κατάλογος με τις συμβάσεις και πρωτόκολλα αναφορικά με την αντιμετώπιση της τρομοκρατίας, ο οποίος εντοπίζεται στο τέλος του προαναφερθέντος κειμένου. Παράλληλα, το γεγονός ότι οι πειρατές συνήθως καταλαμβάνουν πλοία με υψηλής αξίας φορτία, οδηγεί αρκετούς αναλυτές στο συμπέρασμα ότι υπάρχει διασύνδεσή τους με ένα 
Συνοψίζοντας, όσον αφορά την ποινική δικαιοδοσία, η πειρατεία είναι αδίκημα που διαπράττεται στην ανοιχτή θάλασσα. Κατά συνέπεια, πειρατής που έχει συλληφθεί σε διεθνή ύδατα αντιμετωπίζεται σύμφωνα με τη νομοθεσία του κράτους, στο οποίο ανήκει η σημαία αυτών που τον συλλαμβάνουν. Μέσα σε χωρικά ύδατα, η δικαιοδοσία για τους ένοπλους ληστές ανήκει αποκλειστικά στο παράκτιο κράτος. Πολεμικό πλοίο κάθε κράτους μπορεί να καταδιώξει πειρατές σε διεθνή ύδατα, αλλά όχι μέσα σε ύδατα άλλου κράτους χωρίς τη συγκατάθεση του κράτους αυτού. 

